I det nye FIFA-spillet er det kun én spiller i hele verden som er raskere enn Stabæk-kanten.

25. september slipper EA Sports neste utgave av det populære fotballspillet FIFA. Spillutviklerne rangerer tusenvis av spillere fra hele verden på en skala fra én til 100, og gir dem poengscore på en rekke ferdigheter.

Årets utgave slippes i slutten av måneden, men nettstedet Futhead har allerede topplister over spillere fra det nye spillet, skriver sporten.com.

Lionel Messi er med sine 94 poeng best i spillet, med Cristiano Ronaldo rett bak med 93.

LES OGSÅ: Mener Bradley er bedre enn Pellegrini, del Bosque og Benitez

I den norske eliteserien er Mohammed Abdellaoue best med 75 poeng, mens beste Stabæk-spiller er Yassine El Ghanassy på 71.

Selv om spillerne i Norge er langt bak de beste i verden, er det én liste hvor en fra Stabæk blander seg helt i toppen. For i hurtighetskategorien rangerer de Ernest Asante nest øverst, kun slått av Arsenal-spiller Theo Walcott.

LES OGSÅ: – Vi ofret alt for å leve av fotball

Stabæk-kanten har fått 95 i hurtighet, mens Walcott har 96.

Det er ikke bare i spillverdenen at Asante kan terrorisere forsvarere. Kantspilleren har så langt denne sesongen scoret åtte mål og hatt ti målgivende pasninger i serien for et Stabæk-lag som ligger nest øverst på tabellen.